বৃহস্পতিবার রাজ্যপাল কেশরীনাথ ত্রিপাঠী জানিয়েছিলেন, যাদবপুর বিশ্ববিদ্যালয়ের নতুন খসড়া বিধি (স্ট্যাট্যুট) তৈরিতে রাজভবনের কোনও ভূমিকা নেই। শুক্রবার শিক্ষামন্ত্রী পার্থ চট্টোপাধ্যায়ও জানালেন, ওই বিধি তৈরিতে রাজ্য সরকারের কিছু করণীয় নেই!
তাহলে খসড়া বিধিতে ‘বিতর্কিত’ বিষয়গুলি যোগ করলেন কে? বিভ্রান্তি চরমে! যাদবপুর বিশ্ববিদ্যালয় শিক্ষক সমিতির (জুটা) সাধারণ সম্পাদক নীলাঞ্জনা গুপ্তের কথায়, ‘‘কেউই করেননি? তাহলে করল কে?  ক্যাম্পাসে তো সকলে বলছে, কে করেছেন খুঁজে দেখতে তদন্ত কমিটি তৈরি করা হোক!’’ এদিন জুটার সাধারণ সভায় সিদ্ধান্ত নেওয়া হয়েছে, খসড়া বিধির ‘বিতর্কিত’ অংশ বাতিলের দাবিতে আন্দোলন করা হবে। পরবর্তী কর্মসমিতির বৈঠকের দিন অর্ধদিবস কর্মবিরতি পালন করা হবে। কর্মসমিতির বৈঠকের বাইরে অবস্থানও করা হবে। নেওয়া হবে মানববন্ধনের কর্মসূচিও। নতুন খসড়া বিধির প্রতিবাদে আগামী মঙ্গলবার, ১৬ অগস্ট শিক্ষক সংগঠন আবুটা বিশ্ববিদ্যালয়ে যে কর্মবিরতির ডাক দিয়েছে, তাকেও ‘নৈতিক সমর্থন’ জানিয়েছে জুটা। পাশাপাশিই, বিশ্ববিদ্যালয়ের সর্বস্তরের অধ্যাপক, আধিকারিক এবং শিক্ষাকর্মীদের নিয়ে একযোগে আন্দোলনে উদ্যোগী হওয়া হবে বলেও এদিন জুটার বৈঠকে স্থির হয়েছে। 
তার মধ্যেই ওই বিধির ‘দায়’ নিয়ে বিভ্রান্তি ছড়িয়েছে। 
কারণ, এদিনই ঠাকুরপুকুর বিবেকানন্দ কলেজের এক অনুষ্ঠানে গিয়ে শিক্ষামন্ত্রী পার্থ বলেছেন, ‘‘স্ট্যাটুট নিয়ে বিশ্ববিদ্যালয় তার মতামত জানাক। তার পরে আমি আমার মতামত দেব। সবাই ভাবছে বুঝি, আমরা এসব করাই! আমাদের কিছু করণীয় নেই। এখানে কমিটি রয়েছে। সেই কমিটি থেকে এটা গিয়েছে। ওরাও কমিটি তৈরি করে দিয়েছে।’’ প্রসঙ্গত, শিক্ষামন্ত্রী এদিন জানান, রাজ্যপালের সঙ্গে ওই বিষয়ে তাঁর কথা হয়েছে। এ-ও জানান, তিনি খসড়া বিধিটি পুরো দেখেননি।  তাঁর পক্ষে দেখা সম্ভবও নয়। বিশ্ববিদ্যালয় সেটি তাঁকে পাঠানোর পর তা দেখে তিনি যা মন্তব্য করার করবেন। 
শিক্ষামন্ত্রী অবশ্য ‘কমিটি’র বিষয়ে কোনও ব্যাখ্যা দেননি। ফলে তিনি কোন কমিটির কথা বলছেন, তা নিয়েও বিভ্রান্তি তৈরি হয়েছে। 
২০১৩ সালে যাদবপুর বিশ্ববিদ্যালয়ের নতুন বিধির যে খসড়া তৈরি হয়েছিল, তা নিয়মানুযায়ী আচার্য তথা রাজ্যপালের কাছেই যাওয়ার কথা। বিশ্ববিদ্যালয়ের রেজিস্ট্রার প্রদীপকুমার ঘোষ শুক্রবার বলেন, ‘‘বিশ্ববিদ্যালয় থেকে স্ট্যাট্যুট পাঠানো হয়েছিল রাজ্যপালের সচিবের কাছে।’’ 
ঘটনাচক্রে, রাজ্যপালের সচিব বিবেক কুমার এখন পার্থের অধীন উচ্চশিক্ষা দফতরেরও অন্যতম সচিব। 
২০১৩ সালে বিশ্ববিদ্যালয়ের বিধি কমিটির তৈরি করা যে খসড়াটি এদিন ‘এবেলা’র হাতে এসেছে, তাতে দেখা যাচ্ছে, সরকারের বিরুদ্ধে মুখ খুললেই শাস্তির নিদান সেখানে আদৌ নেই! মোট ২১২ পৃষ্ঠার খসড়া বিধির ২০৬ নম্বর পৃষ্ঠায় ‘অ্যাক্ট অফ মিসকনডাক্ট’ হিসাবে যোগ করা হয়েছিল দু’টি ধারা। এক, বৈদ্যুতিন মাধ্যম এবং ইন্টারনেটে অশোভন এবং আপত্তিকর কোনও কিছুর প্রচার। দুই, বেআইনিভাবে বিশ্ববিদ্যালয়ের ডিজিটাল গ্রন্থাগার এবং ইন্টারনেট পরিষেবা ব্যবহার। কিন্তু সম্প্রতি রাজভবন থেকে যে খসড়া বিধি বিশ্ববিদ্যালয়ে পাঠানো হয়েছে, তাতে ‘অ্যাক্ট অফ মিসকনডাক্ট’এর তালিকায় দু’টি বিষয় যোগ করা হয়েছে। এক, বিশ্ববিদ্যালয়ের কোনও অধ্যাপক বা কর্মীর রাজ্য সরকারের ‘নীতির পরিপন্থী’ বক্তব্য সংবাদপত্র বা কোনও গণমাধ্যমে জানানো। দুই, কোনও অধ্যাপক বা কর্মীর রাজ্য সরকার এবং বিশ্ববিদ্যালয়ের স্বার্থের পক্ষে ‘হানিকর’ কোনও কাজে লিপ্ত হওয়া। তেমন কিছু হলে যে রাজ্য নির্দিষ্ট অভিযোগের ভিত্তিতে বা স্বতঃপ্রবৃত্ত হয়েও ওই কর্মীর বিরুদ্ধে প্রয়োজনীয় ব্যবস্থা নেওয়ার প্রক্রিয়া শুরু করতে পারে— এই ধারাটিও ২০১৩ সালের খসড়ায় ছিল না।  
বিশ্ববিদ্যালয়ে পাঠানো খসড়া বিধির ৬৪ পৃষ্ঠায় রয়েছে, বিধি চালুর ছ’মাসের মধ্যে বিশ্ববিদ্যালয়ের সকল কর্মীর জন্য বায়োমেট্রিক হাজিরা পদ্ধতি চালু করতে হবে। বিশ্ববিদ্যালয়ের রেজিস্ট্রার উপস্থিতির হার খতিয়ে দেখে চার মাস অন্তর কর্মসমিতিতে এ বিষয়ে রিপোর্ট দেবেন। এই বিষয়টিও ২০১৩ সালে তৈরি খসড়া বিধিতে ছিল না। পরে সংযোজিত হয়েছে। এটি অবশ্য শিক্ষামন্ত্রী পার্থের ঐকান্তিক ‘আগ্রহে’র বিষয়। 
 




যাদবপুর-প্রেসিডেন্সি তিন বছর বন্ধের দাওয়াই সুব্রতের

			নিজস্ব সংবাদদাতা: তিন বছরের জন্য যাদবপুর এবং প্রেসিডেন্সি বিশ্ববিদ্যালয় বন্ধ রাখার নিদান দিলেন পঞ্চায়েতমন্ত্রী সুব্রত মুখোপাধ্যায়।
			শুক্রবার বারুইপুরের একটি কলেজের অনুষ্ঠানে সুব্রত বলেন, ‘‘যাদবপুর তার অতীত গৌরব হারিয়েছে। আমার মনে হয়, তিন বছরের জন্য প্রেসিডেন্সি এবং যাদবপুর বিশ্ববিদ্যালয় বন্ধ করে দেওয়া উচিত।’’ সম্প্রতি যাদবপুরের খসড়া বিধিতে সরকার-বিরোধিতা বন্ধে অধ্যাপকদের বিরুদ্ধে শাস্তিমূলক ব্যবস্থা গ্রহণ এবং পড়ুয়া ও গবেষকদের কার্যকলাপে নজরদারির নিদান দেওয়া হয়েছে। ওই বিধি বাতিলের দাবিতে সরব হয়েছে বিশ্ববিদ্যালয়ের অধ্যাপক এবং ছাত্রসংগঠনগুলি। এহেন পরিস্থিতিতে তাঁর এই মন্তব্যকে ঘিরে বিতর্ক শুরু হওয়ায় সুব্রত বলেন, ‘‘আমি নেহাতই হাল্কা চালে ওই মন্তব্য করেছি।’’
			যাদবপুরের ছাত্রসংগঠন ডিএসএফ নেতা প্রিয়স্মিতা বলেন, ‘‘সুব্রতবাবু প্রমাণ করলেন, যাদবপুর সত্যিই সরকারের মাথাব্যথার কারণ। সত্তরের দশকে সুব্রতবাবুরা বহুবার যাদবপুর-প্রেসিডেন্সির উপর আক্রমণ নামিয়ে এনেছেন। সফল হননি। এবারও ওঁরা ব্যর্থ হবেন।’’ প্রেসিডেন্সির ছাত্র সংগঠন ইন্ডিপেন্ডেন্ট কনসোলিডেশন (আইসি) নেতা প্রান্তিক বসুর কটাক্ষ, ‘‘সুব্রতবাবু সম্ভবত মুখ্যমন্ত্রী মমতা বন্দ্যোপাধ্যায়ের যথার্থ অনুগামী নন। কারণ, মুখ্যমন্ত্রী যখন প্রেসিডেন্সিকে উৎকর্ষকেন্দ্র হিসাবে গড়ে তোলার কথা বলছেন, তখন সুব্রতবাবু বিশ্ববিদ্যালয় বন্ধের নিদান দিচ্ছেন!’’
			প্রসঙ্গত, রাজ্যে পালাবদলের পর সবক’টি বিশ্ববিদ্যালয়েই তৃণমূল আধিপত্য কায়েম করলেও যাদবপুর এবং প্রেসিডেন্সিতে দাপট রয়েছে বাম ও অতি-বামেদের। অধ্যাপক সংগঠন আবুটা’র নেতা তথা যাদবপুর বিশ্ববিদ্যায়ের অধ্যাপক তরুণ নস্কর বলেন, ‘‘যাদবপুরের ছাত্র, অধ্যাপকেরা অন্যায়ের বিরুদ্ধে প্রতিবাদ করেন। তাই মন্ত্রী এরকম ফ্যাসিবাদী মন্তব্য করলেন।’’
			সুব্রতের মন্তব্যের সঙ্গে তাঁরা একমত নন বলে জানিয়েছে তৃণমূল-প্রভাবিত অধ্যাপক সংগঠন ওয়েবকুপা’র যাদবপুরের নেতা মনোজিৎ মণ্ডলও। তিনি বলেন, ‘‘যাদবপুর একটি উৎকর্ষকেন্দ্র। এখানে কিছু সমস্যা রয়েছে ঠিকই। কিন্তু বন্ধ করে দেওয়ার কথা উনি কেন বললেন, জানি না।’




’